**ΚΕΙΜΕΝΟ ΣΥΜΠΑΡΑΣΤΑΣΗΣ**

**ΨΗΦΙΣΜΑ**

Το ΔΣ της Ε’ ΕΛΜΕ Ανατολικής Αττικής πληροφορήθηκε την πρόσφατη αιφνιδιαστική δικαστική εξέλιξη περί ενός συμβάντος ήσσονος σημασίας από το σχολικό έτος 2016 και καταγγέλλει την απόπειρα ποινικοποίησης ενός περιστατικού, που αφορά στη διαχείριση μεμονωμένου γεγονότος διαπληκτισμού μαθητών μεταξύ τους και ελαφρού τραυματισμού ενός εξ αυτών εντός του 2ου Γυμνασίου Καλυβίων, και στο Κλητήριο Θέσπισμα για την δικάσιμο της 16.12.2019 ενώπιον του Β’ Μονομελούς Πλημμελειοδικείου Αθηνών, που επιδόθηκε μόλις πριν λίγες ημέρες στη τέως Διευθύντρια του Σχολείου, κ. Καραλέκα Δήμητρα, Φιλόλογο Εκπαιδευτικό, για την κατηγορία της ... «παραμέλησης εποπτείας ανηλίκου»!

Η σύνθετη και εξαιρετικά δύσκολη διαχείριση των σχέσεων μεταξύ των εφήβων μαθητών στην καθημερινότητα του σχολικού περιβάλλοντος και η πιθανότητα συγκρούσεων ή και επεισοδίων μεταξύ τους ελλοχεύει διαρκώς στην σχολική ζωή. Ένα τέτοιο μεμονωμένο στιγμιαίο περιστατικό μεταξύ δύο μαθητών και φίλων μεταξύ τους στο 2ο Γυμνάσιο Καλυβίων την 24.11.2016 αποτέλεσε την αφορμή καταγγελίας του πατέρα του μαθητή-φερόμενου ως θύμα εις βάρος του μαθητή-φερόμενου ως δράστη και της τότε Διευθύντριας του Σχολείου. Η κατηγορούμενη πλέον πρώην Διευθύντρια του Γυμνασίου εγκαλείται, διότι αφενός τάχα δεν επέδειξε την υπηρεσιακή εποπτεία – μολονότι δεν ήταν στα καθήκοντά της ! - επί τόσο του σχολικού χώρου του συνολικού Κτιριακού Συγκροτήματος του Γυμνασίου, όσο και των μαθητών τα ελάχιστα λεπτά του χρονικού διαστήματος μεταξύ της πρωινής προσευχής και της εισόδου των μαθητών στις Αίθουσες Διδασκαλίας για την έναρξη των μαθημάτων τους και επέλεξε αφετέρου αντί της ξένης στο σχολικό κλίμα αστυνομικού χαρακτήρα καταστολής και τιμώρησης την ήρεμη και ψύχραιμη παιδαγωγική και ψυχολογική διαχείριση ως τη μόνη επιλογή για την αποκατάσταση και την ενίσχυση της παιδαγωγικής ατμόσφαιρας με τα στοιχεία ήπιας αποτροπής, όπως επιβάλλει το ισχύον νομικό πλαίσιο της σχολικής νομοθεσίας και της παιδαγωγικής επιστήμης.

Η εξέλιξη του συμβάντος μεταξύ των μαθητών με την κατάθεση προσωπικών μηνύσεων, τόσο κατά του έτερου μαθητή, όσο και κατά της Εκπαιδευτικής Λειτουργού ως Προϊσταμένης της Σχολικής Μονάδας σχετικά με το περιστατικό, οδηγεί στην ποινικοποίηση της λειτουργίας και δράσης της εκπαιδευτικής κοινότητας, αλλά κυρίως προσβάλλει και αμφισβητεί τον ίδιο τον διαπαιδαγωγικό χαρακτήρα του λειτουργήματός μας. Οι μαθητές μας είναι η απόλυτη προτεραιότητα μας και το σχολείο είναι η ζωή μας. Οι δυσκολίες, οι προστριβές και η όποια δυσαρμονία διασαλεύει την ηρεμία και την ασφάλεια των παραγόντων του σχολείου οφείλουμε όλοι μας στην Εκπαιδευτική Κοινότητα -γονείς, μαθητές,εκπαιδευτικοί- να τίς αντιπαλεύουμε από την ίδια όχθη του ποταμού, στο πλαίσιο της σχολικής μονάδας, και όχι ως αντίπαλοι στο αδιέξοδο των αιθουσών ακροατηρίων των Ποινικών Δικαστηρίων. Η προσπάθεια, να μετατοπισθεί το κέντρο βάρους της σχολικής ζωής και της σχέσης των παραγόντων της από τις αίθουσες του σχολείου στις αίθουσες των δικαστηρίων, συνιστά απόπειρα βίαιου μετασχηματισμού των ποιοτικών χαρακτηριστικών του σχολείου, υπονομεύει τις σχέσεις εμπιστοσύνης, δεν οδηγεί στη βελτίωση της σχολικής ζωής, αντίθετα καταστρατηγεί κάθε παιδαγωγική και θεσμική αντίληψη για την αξιακή λειτουργία της σχολικής ζωής.

**Συμπαραστεκόμαστε ολόθερμα στην διωκόμενη αδίκως Συνάδελφό μας, Εκπαιδευτική Λειτουργό, τέως Διευθύντρια στο 2ο Γυμνάσιο Καλυβίων, και απαιτούμε την πλήρη απαλλαγή και αθώωσή της από κάθε κατηγορία για το συμβάν.**